Crvena jabuka

Crvena jabuka je sarajevska pop-rok grupa osnovana 1985. Iako su često mijenjali članove grupe, ipak su ostvarili velike uspjehe kod publike u Bosni i Hercegovini i ostalim područjima bivše Jugoslavije. I do današnjeg dana njihovi albumi ostvaruju dobru prodaju, a njihovi koncerti i dalje su dobro posjećeni. Bili su dio sarajevskog pokreta Novi primitivizam koji je bio popularan početkom 1980-ih. Njihova kombinacija laganih ljubavnih balada i melodične pop-rok muzike učinila ih je jednim od najznačajnijih sastava tada popularne sarajevske muzičke scene. Iz originalne postave u grupi je ostao samo klavijaturist i pjevač Dražen Žerić "Žera".

 Biografija 
 Prvi uspjeh 
Grupu "Crvena jabuka" 1985. osnovali su Dražen Ričl (vokal, gitara) i Zlatko Arslanagić (gitara). Pridružili su im se Dražen Žerić (klavijature), Aljoša Buha (basist) i Darko Jelčić (bubnjar). 
Svoj prvi album pod nazivom "Crvena jabuka" objavljuju 1986, koji im je ubrzo donio veliki uspjeh kod publike. U to vrijeme njihove pjesme sa ovog antologijskog albuma često su se mogle čuti na bosanskohercegovačkim i jugoslavenskim televizijskim i radio stanicama. Autori svih pjesama su Dražen Ričl i Zlatko Arslanagić. Tokom ljeta 1986. pripremljen je materijal za drugi album. Iste godine muzičari iz Crvene jabuke planiraju svoju prvu turneju, s prvim koncertom u Mostaru zakazanim za 18. septembar 1986. Taj koncert nisu održali, jer na putu ka Mostaru kod Jablanice imali su saobraćajnu nesreću u kojoj su poginuli basist Aljoša Buha i pjevač Dražen Ričl. U čast i sjećanje na poginule drugove održan je koncert u dvorani Skenderija 13. oktobra 1986. pod nazivom "Pjesma za Crvenu jabuku". Na koncertu su nastupili sarajevski muzičari i grupe svih generacija.

U Splitu, januara 1987, snimaju svoj drugi album "Za sve ove godine", posvećen tragično poginulim Draženu Ričlu i Aljoši Buhi. Snimila su ga tri preostala člana iz originalne postave – Dražen Žerić, Zlatko Arslanagić i Darko Jelčić. Album pod producentskom palicom Željka Brodarića Jappe izlazi početkom 1987. Međutim, preostali članovi grupe Crvena jabuka odlučuju da neće promovirati album, davati intervjue, medijski istupati i održavati koncerte. Unatoč tome, doživljavaju veliku slušanost, prodaju ploča i kaseta, popularnost i medijsku pozornost. Primjetan je muzički zaokret s pjesmama na ovom albumu, koje su mnogo jednostavnije s laganim baladama zahvaljujući činjenici da je riječ o tribute albumu.

Nakon godinu dana medijske tišine objavljuju svoj treći studijski album "Sanjati" (1988).

Sve pjesme na albumu "Sanjati" potpisuje Zlatko Arslanagić, s tim što se na albumu nalazi i obrada "Twist and Shout" grupe The Beatles, pod nazivom "Sviđa mi se ova stvar". Album "Sanjati" prodan je u više od 350.000 nosača zvuka, nakon koje započinje velika koncertna turneja Crvene jabuke s preko 180 koncerata. Pridružuje im se Nikša Bratoš na električnoj gitari, koji daje doprinos boljem kvalitetu muziciranja.

Četvrti studijski album (za koji je sve pjesme napisao Zlatko Arslanagić) objavljen je početkom 1989. pod nazivom "Tamo gdje ljubav počinje", a snimila ga je koncertna postava Crvene jabuke. Bio je to prvi album kojeg je producirao Nikša Bratoš i koji će od tada postati njihov redovni producent na novim LP, singl pločama i CD. Album je ostvario veliku prodaju nosača zvuka, dok je muzički materijal sa koncertne turneje korišten je za dupli uživo album "Uzmi me (kad hoćeš ti)" snimljen tokom nastupa u Domu sportova u Zagrebu. Na tom koncertu odsvirali su pjesmu grupe Indexi "Bacila je sve niz rijeku", koja je potom uvrštena na istoimenu singl ploču.

 1990 - 1995 
Peti studijski album "Nekako s proljeća" snimaju 1991, a autor svih pjesama je Zlatko Arslanagić, dok solo gitare svira Zoran Šerbedžija. Muzičari Crvene jabuke pokazali su sviračku i autorsku zrelost, a posebna zanimljivost su gostujući muzičari Kemal Monteno (u naslovnoj pjesmi), Neven Mijač na usnoj harmonici (u prvoj pjesmi "Moje najmilije") i zagrebački džez saksofonist Miroslav Sedak - Benčić na nekoliko pjesama. Od balada, posebno se ističe "Da znaš da me boliš" s kojom je nastavljena uspješna serija laganih ljubavnih pjesama, koje su uvijek bile prisutne na njihovim albumima. Album "Nekako s proljeća" ostvario je dobar uspjeh kod publike. Međutim, zbog izbijanja rata u Bosni i Hercegovini i Hrvatskoj bend odustaje od planirane koncertne turneje.

Zbog istog razloga Zlatko Arslanagić napušta Sarajevo, i odlazi u London, da bi, 1995, kao svoje mjesto boravka izabrao Toronto. U međuvremenu, Croatia Records 1993. izdaje kompilaciju 18 hitova Crvene jabuke pod nazivom "Ima nešto od srca do srca", na kojem se nalazi i kratko pismo publici.

 Poslije rata  
Dražen Žerić i Darko Jelčić, preseljenjem u Zagreb, 1994. okupljaju novu postavu benda. Uz pomoć starih članova, Nikše Bratoša i Zlatka Volarevića, te novih, basiste Krešimira Kaštelana i drugog klavijaturiste Danijela Lastrića snimaju album "U tvojim očima", kojeg je objavila Croatia Records 17. januara 1996. Većinu novih pjesama komponirali su Zlatan Fazlić i Saša Lošić (Plavi orkestar). Na albumu se nalaze pjesme "Sanjam te", nedovršena pjesma Dražena Ričla kao i "Bijeli božić" koju je Žerić otpjevao u duetu sa Lošićem, a koja se našla na njihovoj istoimenoj singl ploči objavljenoj devet mjeseci ranije. Promocija albuma održana je 14. novembra 1996. u Velikoj dvorani u Zagrebu. Slijede koncerti po Hrvatskoj, Bosni i Hercegovini, Sloveniji, Njemačkoj i Danskoj. Nakon završene turneje vraćaju se u Makarsku gdje im je muzički studio.

Godine 1997. izdaju album "Svijet je lopta šarena", a 1999. snimaju live unplugged album "Riznice sjećanja". Krajem iste godine idu na svoju prvu američku turneju. Godine 2000. izdaju album "Sve što sanjam". Krajem 2002. izlazi deveti studijski CD pod nazivom "Tvojim željama vođen". Album "Oprosti što je ljubavna", Croatia Records objavila je 2005. uoči proslave 20 godišnjice njihovog muzičkog rada.

Bubnjar Darko Jelčić Cunja 2017. napušta grupu, a pjevač Dražen Žerić Žera ostaje jedini originalni član Crvene jabuke.

 Članovi grupe 
 Sadašnji 
 Dražen Žerić – vokal, klavijature
 Krešmir Kaštelan – bas-gitara
 Stjepan Šarić – klavijature
 Dario Duvnjak – gitara
 Adrian Borić – bubnjevi

 Bivši članovi 
 Dražen Ričl – solo gitara, vokal, tekstopisac
 Zlatko Arslanagić – ritam gitara, tekstopisac
 Aljoša Buha – bas gitara
 Darko Jelčić – bubnjevi, udaraljke
 Zlatko Volarević – klavijature
 Srđan Šerbedžija – bas gitara
 Branko Sauka – bas gitara
 Nikša Bratoš – gitare
 Igor Ivanović – gitare
 Zoran Šerbedžija – gitare
 Mario Vukušić – gitare
 Danijel Lastrić – klavijature

 Osnivači 
 Dražen Ričl – vokal i gitara (1985–1986)
 Zlatko Arslanagić – gitara (1985–1991)

 Također pogledajte 
 Novi primitivizam

 Reference 

 Vanjski linkovi 
 Službeni sajt
 Diskografija Crvene jabuke 

*
Kategorija:Bosanskohercegovačke muzičke grupe
Kategorija:Bosanskohercegovačke pop-grupe
Kategorija:Novi primitivizam
Kategorija:Muzičke grupe iz Sarajeva
Kategorija:Muzičke grupe osnovane 1985.